**Sem** (iné názvy: **Šém**, **Šem** , **Sém**; po hebrejsky שֵׁם - Šem/iný prepis:Šém - doslova: *"meno"*; po grécky: Σήμ - Sém; po arabsky: سام - Sám) je jeden z troch synov Noema, praotec Semitov.

V Biblii je o ňom prvá zmienka v knihe Genezis a jeho meno sa vyskytuje aj v knihe 1. Paralipomenon, kde však figuruje už len ako meno v genealogickom zozname .

Datovanie
---------

Podľa Biblie sa narodil asi medzi rokmi 1556 až 1558 od stvorenia Adama (t. j. roky 100 až 98 pred potopou) a zomrel asi v roku 2156 alebo 2158 od stvorenia Adama (t. j. roky 500 až 502 po potope). Žil 600 rokov.

Príbuzenstvo
------------

* Otec: Noe
* Matka: Noema (Naama), sestra Tubalkaina (Túbal-Kajina)
* Bratia: Cham (Chám) a Jafet (Jefet)
* Potomkovia: Elam (Elám), Asýr (Aššúr), Arfaxad (Arpachšad), Lud (Lúd), Aram

(Na prvom mieste je uvedené meno podľa katolíckeho prekladu, v zátvorke je uvedené meno podľa ekumenického prekladu Biblie.)

V Biblii a židovskej tradícii
-----------------------------

Sem sa narodil približne okolo päťstých narodenín svojho otca. David Gans vo svojej kronike uvádza, že sa tak stalo v roku 1558 od stvorenia sveta, čo zodpovedá rozmedziu rokov 2203-2204 pred Kr. dva roky po narodení svojho staršieho brata Jafeta. Z Biblie o ňom rovnako ako v prípade Chama a Jafet vieme len to, že so svojimi manželkami, otcom a matkou boli ušetrení skazy pri potope sveta. Po potope prejavil úctu svojmu otcovi tým, že spoločne s Jafetom prikryl jeho nahotu  čím dal jasne najavo, že lipne na dodržiavaní siedmich noachidských prikázaní. Inak sa v Biblii jeho meno prakticky nevyskytuje. Podľa biblickej chronológie však Sem prežil mnoho svojich potomkov v nasledujúcich pokoleniach vrátane Abraháma - praotca izraelského národa. Podľa židovskej tradície Sem založil akadémiu, v ktorej učil záujemcov z nasledujúcich generácií tomu, čo sa naučil od svojich otcov, a učil sa u neho ešte aj Abrahámov vnuk Jakub (Jákob) v medziobdobí, ako býval u svojho strýka Labana (Labána) potom, čo utiekol od svojich rodičov pred hnevom svojho brata Ezaua (Ezáva). Židovská tradícia navyše identifikuje Sema s kráľom a kňazom Melchisedekom a tvrdia o ňom, že sa narodil bez predkožky a spĺňal teda základnú podmienku brit mila. Podľa tradície mal tento kňaz dcéru Tamar, s ktorou mal Jakubov syn Juda synou Peresa a Zeracha.

Referencie
----------

1. ↑  V slovenskom katolíckom, Botekovom a Roháčkovom preklade Biblie.
2. ↑  V slovenskom ekumenickom a v evanjelickom preklade Biblie
3. ↑  MELVILLE, H.: Biela veľryba. Bratislava: Petit Press 2006. 585 s. Preklad: Otakar Kořínek
4. ↑  HORECKÝ, J. O prekladoch a prekladaní Biblie. In: Kultúra slova č. 1, 1998
5. ↑  HELLER, Jan. *Výkladový slovník biblických jmen*. Praha : Advent-Orion/Vyšehrad, 2003. 454 s. ISBN 80-7021-725-1.
6. ↑   1 Krn 1, 4
7. ↑   Gn 5, 32
8. ↑  GANS, David. *Ratolest Davidova*. Praha : Academia, 2016. 35 s. ISBN 978-80-200-2535-7.
9. ↑   Gn 10, 21
10. ↑  Gn 6, 18
11. ↑   1Pt 3, 20
12. ↑  Gn9, 23
13. ↑   *Časopis Savu tov 55/5768, str. 2* [online]. [Cit. 2020-06-07]. Dostupné online. Archivované 2017-12-01 z originálu.
14. ↑  Raši ku Gn 14:18
15. ↑  COHEN, Abraham. *Talmud (pro každého)*. Praha : Sefer, 2006. 288 s. ISBN 80-85924-49-8.
16. ↑  PECARIC, Sacha. *Tora Pardes Lauder: przekład Pięcioksięgu z języka hebrajskiego z uwzględnieniem Tory Ustnej opatrzony wyborem komentarzy Rabinów oraz hebrajski tekst komentarza Rasziego i Haftary z błogosławieństwami*. 4, Zväzok 1. Bereszit. vyd. Kraków : Pardes, 2006. 42 s. ISBN 83-88879-02-2.
17. ↑  PECARIC, Bereszit, str. 246
18. ↑  Gn 38, 29
19. ↑   Gn 38, 30

Zdroj
-----

*Tento článok je čiastočný alebo úplný preklad článku Šém (biblická postava) na českej Wikipédii.*